google/wiki40b huggingface dataset:
Tobin Bell

Bakgrunn

Hans engelsk-født mor, Eileen Bell Tobin, er også skuespiller som arbeidet ved Quincy Repertory Company. Hans far, Joseph H. Tobin (19. desember 1912 – 2. september 1977) var med og etablerte radiostasjonen WJDA i Quincy i Massachusetts i 1947 og en gang prøvde han å bli ordfører i Gloversville, New York. Bell har også en søster og en bror. Bell studerte journalistikk på universitetet med en intensjon om å bli forfatter eller journalist. Bell har også en interesse for diverse miljøsaker, og han har en mastergrad i miljølære fra Montclair State University, samt at han har arbeidet for New York Botanical Garden. Bell er gift og har to barn.

Karriere

Bell hadde en mindre rolle i regissør Sydney Pollack sin film The Firm fra 1993 med Tom Cruise i hovedrollen. Bell dukket opp i en episode av situasjonskomedien Seinfeld med tittelen The Old Man der han spiller en eier av en platebutikk. Bell dukket opp i to episoder av NYPD Blue, men han hadde forskjellige karakterer. Han spilte Donald Selness i en episode i 1993 og rollen som Jerry i en episode i 1996. Bell`s første store filmrolle kom kort tid etter at han hadde flyttet til Los Angeles, da han fikk en rolle i filmen Mississippi Burning fra 1988 der han spilte en FBI-agent. Tobin Bell er den eneste skuespilleren som har hatt en rolle i alle syv Saw-filmene. Bell er mest kjent som skurken John "Jigsaw" Kramer i disse filmene. Han ga også sin stemme til to videospill som er basert på den første filmen Saw og oppfølgeren, Saw II: Flesh & Blood. Bell's skildring av Jigsaw har gjort at han ble tildelt fem Emmy Award-nominasjoner og to Emmy Awards.
Bell har vært gjeste-skuespiller i flere TV-serier. I 1994 spilte Bell en sykehus-administrator i den andre episoden av den første sesongen av ER, og han dukket senere opp i en episode av den medisinske dramaserien Chicago Hope, der han spilte en dødssyk person som sitter på dødscelle. I 1997 var Bell med i en episode av TV-seriene La Femme Nikita og i Nash Bridges. Året etter hadde han en episode i Stargate SG-1 og i en todelt episode av Walker, Texas Ranger.
I 2004 ble Bell tildelt rollen som Jigsaw Killer, en ingeniør som ønsker at andre mennesker skal sette pris på verdien av livet ved hjelp av hans egenkomponerte spill og leker, ofte med en dødelig utgang, i skrekkfilmen, Saw. Selv om Bell tilbrakte tre uker med å ligge på et hardt gulv og hadde svært få replikker, ble denne lavbudsjettfilmen en suksess på billettkontorene. Den første filmens suksess brakte hele seks oppfølgere: Saw II (2005), Saw III (2006), Saw IV (2007), Saw V (2008), Saw VI (2009), og Saw 3D (2010). Filmene har fått mange nominasjoner og priser.
Mr. Capone-E

Mr. Capone-E er en amerikansk rapper fra California.
Startet det uavhengige plateselskapet Hi Power Music i 2002, hvor han ga ut sitt første album Dedicated 2 the Oldies. Han har signert flere kjente artister som Lil' Flip, Bizzy Bone, Mr. criminal og Bad Azz.
Andre artister i hans selskap er Malow Mac, Miss Lady Pinks, Mr. Silent, Stomper og den Texas-baserte hiphop-gruppen Southern Kappin' Soldiers.
Han har jobbet med kjente rappere som: Snoop Dogg, The Game, Bone Thugs-n-Harmony, WC, Lil Eazy-E og Twista.
Ikke-fødererte malaystater

Ikke-fødererte malaystater var en gruppe britiske protektorater på Malayahalvøya som ikke inngikk i De fødererte malaystater. De utgjorde aldri noen enhet. I tillegg til Johor, sør på Malayahalvøya, omfattet betegnelsen også statene Storbritannia overtok overhøyheten over fra Siam i 1909: Kedah, Kelantan, Perlis og Terengganu. Øvrige kolonier i Britisk Malaya var fra 1867 samlet i Straits Settlements. De fødererte malaystatene var i 1946 med i planene for Den malayiske union, som i 1948 ble til Malaya-føderasjonen.

Utvikling

De ikke-fødererte statene var under press fra britene om å slutte seg til De fødererte malaystatene. Herskerne så imidlertid utviklingen i de fire fødererte statene og hvordan institusjonene og herskerne der ble svekket. De klarte å motstå presset fra britene og bevarte sine institusjoner. De ufødererte statene ble dermed ikke samordnet i samme grad som de fødererte statene og heller ikke i samme grad underlagt britiske interesser.
Herskerne og statsrådene hadde mer å si overfor britene, som var representert ved rådgivere. Innslaget av malayer i forvaltningen var sterkere i de ikke-fødererte statene enn i de fødererte. Kedah inngikk avtale med britene om malayiske som offisielt språk.
Utviklingen var imidlertid ikke den samme i alle de ufødererte statene. Johor, som grenset både til Singapore og føderasjonen, ble sterkt preget av økonomisk integrasjon og innvandring av kinesere og indere. I 1931 var malayene i Johor kommet i mindretall; kineserne og inderne utgjorde 52,3% av befolkningen. Johor var den eneste av de ikke-fødererte statene der malayene kom i mindretall.

Andre verdenskrig og senere

Under andre verdenskrig ble de ikke-fødererte malaystatene okkupert av Japan. De fire nordligste statene ble i oktober 1943 avstått til Thailand. Under thailandsk overhøyhet ble thai innført som offisielt språk. Johor i sør forble under japansk okkupasjon. Britisk kontroll over de ikke-fødererte statene ble gjenvunnet i 1945.
De ikke-fødererte malaystatene var etter andre verdenskrig fra 1946 med i den planlagte Malayiske union, som i 1948 ble til Malaya-føderasjonen.
USAs marineminister

USAs marineminister (U.S. Secretary of the Navy) er den sivile, politisk utnevnte lederen av det amerikanske Marinedepartementet. Embedet som marineminister var en taburett i presidentens kabinett frem til 1947, da marinen, marinekorpset, hæren og det nyopprettede flyvåpenet ble samlet under Forsvarsdepartementet og forsvarsministeren overtok taburetten i kabinettet. Embedet som marineminister besettes ved at presidenten nominerer en kandidat, som så godkjennes av et flertall i Senatet.

Ansvarsområde

Marineministeren er ansvarlig for, og har autoritet til å ivareta, alle marinedepartementets affærer, herunder rekruttering, organisasjon, forsyning, utstyr, trening, mobilisering og demobilisering. Ministeren fører tilsyn med bygging, utrustning og reparasjon av marinens skip, utstyr og fasiliteter. Ministeren er ansvarlig for utforming og gjennomførelse av initiativer og programmer i samsvar med landets sikkerhetspolitikk og målsetninger fastlagt av presidenten og forsvarsministeren.
Marinedepartementet har to forsvarsgrener: U.S. Navy og U.S. Marine Corps. Når U.S. Coast Guard opererer som en del av marinen har marineministeren de samme beføyelser som sikkerhetsministeren har når den ikke opererer som en del av marinen.
Syldavia

Syldavia er et fiktivt land i Tintin-seriene skapt av tegneserieforfatteren Herge. Landet er tenkt å befinne seg på Balkan. Nabolandet Borduria er erkefienden.
Landet nevnes i flere av Tintin-historiene, og har en viktig rolle i historien om Kong Ottokars septer der fascister forsøker å utføre et statskupp ved å stjele septeret. 
I nyere tid er også, ifølge den franske avisa Libération, Syldavia EU-medlem.
Neolucanus vicinus

Utseende

En middelsstor (30-38 millimeter), avlang, matt, svart hjortebille med rødbrune dekkvinger. Forkroppen er fint punktert og halvmatt, dekkvingene blankere. Hannens kjever er omtrent så lange som hodet, rette og knivformede med kraftige tenner på innersiden. Pronotum er avrundet, stort og bredt, ganske fint punktert, noe innsnevret ved roten. Dekkvingene er nokså jevnbrede, roten, sømmen og ytterkantene er smalt mørke.

Utbredelse

Arten er utbredt i Vietnam.
Bibliotekvederlag

Bibliotekvederlag er et årlig, kollektivt vederlag for utnyttelse av verk som blir utgitt i Norge, og som disponeres til utlån i offentlige bibliotek. Pengene utbetales av Staten ved Kulturdepartementet.
Ordningen med bibliotekvederlag er regulert i lov av 29. mai 1987 nr. 23 om bibliotekvederlag. Vederlaget fordeles til godkjente fond som forvaltes av opphavsrettsorganisasjonen innenfor de områdene som loven omfatter. Fondene fordeler vederlaget videre til opphavspersonene, i første rekke som stipend etter søknad. Fordelingen mellom fondene blir avtalt mellom de forhandlingsberettigede kunstnerorganisasjonene. I 2010 ble det utbetalt 86,7 mill. kroner i bibliotekvederlag.
Speideraksjonen

Speideraksjonen er en årlig innsamlingsaksjon og er et samarbeid mellom Norges speiderforbund og Flyktninghjelpen.
Over 10 000 speidere i mer enn 200 lokale speidergrupper over hele Norge deltar i aksjonen som pågår en uke i april.
De innsamlede midlene går hvert år til Flyktninghjelpens nødhjelpsarbeid og et spesifikt prosjekt.Siden oppstarten i 2004 har aksjonen bidratt med over syv millioner kroner, som blant annet har gått til prosjekter rettet mot barn i Øst-Timor, Sri Lanka og Nord-Uganda.
I 2006 satt Speideraksjonen fokus på barn og unge i flyktningleirer i Nord-Uganda. Resultatet ble 957.936 kroner.
I 2007 var fokuset rettet mot Sri Lanka, et land som har vært herjet av en borgerkrig i over 20 år. Resultatet ble 1,1 millioner kroner.
I 2008 var igjen Sri Lanka målet til aksjonen. Resultatet ble da 1.150.000 kroner.
I 2009 ble det samlet inn penger for å kunne gi utdannelse til ungdom i Øst-Timor. Da ble det samlet inn 985.000 kroner.
Også i 2010 var Øst-Timor målet for aksjonen. Da ble det samlet inn hele 1.123.000 kroner.
I 2011 skal det samles inn penger til barn og ungdom i Liberia.
Blindheimætten

Blindheimætten var en stormannsætt i Norge i middelalderen. Slekten hadde sitt hovedsete i Borgund på Sunnmøre.
Blindheimættens stamfar var Skule Kongsfostre, en angelsaksisk stormann som kom til Norge fra England i 1066, etter slaget ved Stamford bro. Skule ble hirdmann hos kong Olav Kyrre og fikk flere eiendommer av ham, og hans etterkommere ble blant de mektigste slektene i Norge. Blindheimætten var beslektet med Giskeætten og Reinsætten. Sistnevnte var også etterkommere av Skule.
Blant Blindheimættens medlemmer var lendmannen Hallkjell Huk, mannen som fikk kong Harald Gille fra Irland til Norge i 1120-årene, og hans to sønner Simon Skalp og Jon Hallkjellsson. Simons sønn, Nikolas, var kandidat til norsk konge i 1161, men ble drept av Erling Skakke.
I borgerkrigstiden tok de forskjellige medlemmene av slekten parti med ulike konger. Hallkjell Jonsson, sønn av Jon Hallkjellsson, ble i 1190-årene leder av opprørsgruppen Øyskjeggene, motstanderne av kong Sverre Sigurdsson. Blindheimætten døde ut på 1200-tallet.
Rashtriya Janashakti Party

Rashtriya Janashakti Party (RJP – Det Nasjonale Folkeparti) er et monarkistisk parti i Nepal danna i mars 2005 av Surya Bahadur Thapa.
Partiet er en fortsettelse av Thapas fraksjon innafor det store monarkistiske partiet Rastriya Prajatantra Party (RPP). Denne fraksjonen var opp til 2005 kjent som Rastriya Prajatantra Party (Thapa).
(Det kan skape forvirring at Khamal Thapa, den ekstremistiske innenriksministeren i kong Gyanendras kuppregjering, i 2005 danna et nytt parti, der han er president, som i pressa ofte omtales som RPP (Thapa). Dette partiet blei størst i Gyanendras skinndemokratiske lokalvalg i februar 2006 Men dette nye RPP (Thapa) har ingen forbindelse med Surya Bahadur Thapa og det partiet som mesteparten av tida etter 1991 har vært kjent som RPP (Thapa).)
RJP samler mer moderate og forsiktige politikere enn de mer ekstreme fløyene i RPP.
Partiet har etter kong Gyanendras statskupp 1. februar 2005 med en viss forsiktighet både støtta og kritisert det kongelige diktaturet. RJP har kritisert arrestasjonen av politikere fra de parlamentariske partiene og ekstreme uttalelser fra monarkister i regjeringa, men har også latt partimedlemmer delta som ministre.
Det kan virke som om Thapa er innstilt på at den nåværende politiske situasjonen ikke kan vare, og ønsker å kunne fungere som brubygger og holde seg inne med begge sider, uansett hva som skjer.
I 1999-parlamentet som blei gjeninnkalt etter at diktaturet falt i april 2006 hadde RJP 1 representant. Partiet beholdt denne ene representanten i det nye overgangsparlamentet som blei konstituert 15. januar 2007.
Partiets studentforbund heter Rashtriya Janashakti Students Union.
Lehendakari

Lehendakari (formelt Eusko Jaurlaritzako lehendakari, Baskerlands regjerings president) er regjeringssjefen i den autonome regionen Baskerland i Spania. 
Tittelen stammer fra 1936, da Baskerland første gang ble innvilget regionalt selvstyre. Dette ble etter kort tid avskaffet av Spania under Franco. Tittelen ble innført på nytt etter overgangen til demokrati i Spania og innføringen av selvstyre i Baskerland i 1978. Tittelen lehendakari ble først benyttet i det kongelige dekret som oppnevnte Carlos Garaikoetxea Urriza som regjeringssjef i 1980, og ble ikke offisielt benyttet for forgjengeren Ramón Rubial, som styrte i overgangsfasen fra 1978 til 1979. 
Den baskiske lehendakari har offisielt sete, lehendakaritza, i palasset Ajuria Enea i Gasteiz (spansk: Vitoria) og et moderne kontorbygg i nærheten av dette.
Tittelen benyttes også for regjeringspresidenten og parlamentspresidenten i Navarra, samt for ledere i en rekke offentlige og private institusjoner, foreninger og foretak, da tittelen kan oversettes med «president».
Bundesstiftung zur Aufarbeitung der SED-Diktatur

Bundesstiftung zur Aufarbeitung der SED-Diktatur er en tysk offentligrettslig føderal stiftelse med ansvar for å bearbeide SED-diktaturets historie i det tidligere DDR. Stiftelsen ble opprettet 5. juni 1998 etter anbefalinger fra de to Forbundsdagskommisjonene «Aufarbeitung von Geschichte und Folgen der SED-Diktatur in Deutschland» (1992 og 1995), som begge ble ledet av Rainer Eppelmann. Eppelmann har vært styreleder i stiftelsen siden grunnleggelsen.
Stiftelsen gir råd og støtter prosjekter, arkiver, organisasjoner, akademikere og kunnskapsformidling. Videre gir stiftelsen råd når det gjelder ofrene for SED-diktaturet. Den utgir også egne publikasjoner.
Stiftung zur Aufarbeitung der SED-Diktatur er underlagt et stiftelsesråd, som består av representanter for den føderale regjeringen og Forbundsdagen, samt av eksterne fagfolk. Rådet kontrollerer styrets arbeid. Rådsformann er Markus Meckel.

Kritikk

En av stiftelsens aktiviteter er stipendprogrammet «Aufbruch 1989», der 17 organisasjoner, deriblant partinære organisasjoner, deltok i samarbeidet. Blant organisasjonene var Rosa-Luxemburg-Stiftung, organisasjonen til SEDs etterfølgerparti Die Linke. Samarbeidet med denne organisasjonen, som blir nevnt i Verfassungsschutzbericht, fikk sterk kritikk av Hubertus Knabe, direktør for Gedenkstätte Berlin-Hohenschönhausen. Flere kjente motstandsfolk og forfulgte i det tidligere DDR, som Bärbel Bohley og Werner Schulz, og forfattere som Lutz Rathenow, Joachim Walther, Ralph Giordano og Erich Loest, samt andre offentlige personer som Lea Rosh og Michael Wolffsohn, betegnet samarbeidet som et brudd på stiftelsens lovbestemte oppgaver og oppfordret stiftelsen til straks å avslutte samarbeidet med Rosa-Luxemburg-Stiftung.
Boydell's picturesque scenery of Norway

Boydell's picturesque scenery of Norway er et bokverk i to bind med i alt 80 fargelagte plansjer av norske landskap tegnet av den engelske maleren John William Edy (1760–1820) under en reise han foretok langs norskekysten fra Lindesnes til Svinesund sommeren 1800. Hvert bilde er gjengitt med Edys skriftlige kommentarer, notater som ble gjennomgått og rettet av William Tooke (1744–1820). Bøkene ble utgitt i London 1820 av grafikeren og forleggeren John Boydells etterfølgere. En 2. utgave kom i 1830.
Historikeren Ole Andreas Øverland ga ut en norsk utgave som ble kalt Det gamle Norge i billeder og tekst i 1910. Boka hadde undertittelen Planer til en «malerisk reise gjennom Norge» J. W. Edys tegninger fra aar 1800. Den inneholder to plansjer i farger og resten i svart-hvitt.
Philodila astyanor

Utseende

En middelsstor (vingespenn ca. 80 millimeter), rødbrun svermer. Forvingen er litt tilspisset. Den har to smale, buede tverrstreker og en stor, mørkere brun flekk ved forkanten like utenfor den ytterste tverrstreken.

Utbredelse

Arten er bare kjent fra Selskapsøyene i Polynesia.
Phil Woods

Biografi

Woods studerte musikk med Lennie Tristano ved Manhattan School of Music og The Juilliard School. Hans venn Joe Lopes lærte han klarinett siden det ikke fantes noe saksofonfag ved Juilliard på den tiden. Han ble på enkelte tidspunkt kalt New Bird (etter Charlie «Bird» Parker) selv om han ikke direkte spilte med samme bop-stil som Parker. (Sonny Stitt og Cannonball Adderley har også i løpet av sine karrierer fått dette tilnavnet)
Etter å ha flyttet til Frankrike i 1968, ledet Woods gruppen The European Rhythm Machine som rettet seg mot avant-garde jazz. Han returnerte til USA i 1972 og dannet en kvintett som spilte sammen frem til nyere tid.
I 1979 spilte Woods inn More Live i Armadillo World Headquarters i Austin, Texas. Noe som kanskje er blitt hans mest kjente bidrag som studiomusiker er soloen på Billy Joels «Just the Way You Are». Han spilte også saksofon på Steely Dans «Doctor Wu» (fra plata Katy Lied) og Paul Simons hit «Have a Good Time», begge fra 1975
Woods sine plater har blitt nominert til syv grammypriser hvorav fire av dem har vunnet.
Phil Woods giftet seg med Chan Parker, enken etter Charlie Parker.
Rotonda de la Bandera

Rotonda de la Bandera (spansk for «Flaggets rundkjøring») er ei rundkjøring og et viktig referansepunkt langs Ruta Nacional 39 i kantonen Montes de Oca i Costa Rica. Den befinner seg i distriktet Mercedes, like sør for grensa til kantonen Goicoechea.
Rotonda de la Bandera har navnet sitt etter et stort costaricansk flagg som står i midten.
Sørøst for rundkjøringa ligger Ciudad Universitaria Rodrigo Facio, hovedcampusen til Universidad de Costa Rica. Ellers er rundkjøringa omgitt av en rekke restauranter i øvre prissjikte, blant annet i det såkalte «gastronomisenteret» Antares og kjøpesenteret Plaza Carolina.
Alpin skiidrett

Alpin skiidrett er en fellesbetegnelse for skiidrett med ulike former for kjøring i bratt terreng og er karakterisert ved at hele støvelen er fastspent til skien, i motsetning til nordiske disipliner, der hælen kan vippe på skien. Alpine grener er slalåm, parallellslalåm, storslalåm, super-G og utfor, men også frikjøring. Enkelte av disse grenene kan også kombineres til øvelsen Alpin kombinasjon.
Konkurranser innen alpine grener starter markant høyere oppe på et fjell enn der målet befinner seg, slik at selve skiløpet nærmest konstant går nedover. Løypa er avmerket med porter og hindringer som løperne skal forsere på kortest mulig tid.
Alpin stil bruker Christiania-svingen der skiene holdes mest mulig samlet og parallelt gjennom svingen. Ved Telemark-sving er det større bevegelighet og varierende avstand mellom bena i fartsretningen. Med smale langrennsski er det vanlig å ploge gjennom svingene.
Utforløyper har brede porter, og ideen med disiplinen er at løperen finner en best mulig linje og dermed oppnår så høy hastighet som mulig. Motsatt har slalåmløyper smale porter som står tett på hverandre, men normalt vekselvis på den ene og den andre siden i forhold til den korteste linja mellom start og mål, og der løperens svingteknikk kommer i sentrum. Storslalåmløyper ligner mest slalåm, men med større avstand mellom portene, mens super-G-løyper er mer like utforløyper, men har flere svinger.
Konkurranser i utfor og super-G avgjøres med ett løp, mens konkurranser i slalåm og storslalåm avgjøres med to løp avholdt samme dag i forskjellig satte løyper i bakken.
Det konkurreres i de alpine disipliner ved Vinter-OL hvert fjerde år, VM annet hvert år samt en årlig verdenscup.

Historie

Et skirenn som tilsvarer moderne slalåm ble avholdt i Kristiania i 1906. Samme vinter (1905-1906) ble betegnelsen «slalom» (norsk: «slalåm») brukt for første gang ved et renn i Sonnenberg. Skirenn mellom stolper markert med flagg ble kalt Wertungsfahren Münchenkuggel.
«Slalåm» eller «slalom» er et opprinnelig norsk ord som har gått inn i den internasjonale skiterminologien. I Telemark på 1800-tallet ble de vanskeligste skibakkene kalt «ville låmir», mens slakkere bakker hadde betegnelsen «sla». «Kneikelåm» var løyper med humper og kuler, og slike kunne gjøres vanskeligere med flere «sprøytehopp». Renn i Telemark begynte ofte i brattfjellet, gikk ned langs en tømmerslepe og endte med en skarp sving (Telemark-sving) ett flatt jorde eller islagt vann. Denne form for renn fulgte de naturlig og typiske terrengformasjonene i Telemark.
Peltonotus malayensis

Utseende

En middels stor (14-17 millimeter), kraftig, blank, mørkt rødlig til svart hornbille. Slekten mangler horn eller knøler på hodet og ser ikke påfallende ut som hornbiller. Hannene kan kjennes på at det ytterste fotleddet og klørne på framføttene er sterkt forstørret. Hunnene har punktrader på dekkvingene. Undersiden er kledt med lange, lyse hår. De ulike Peltonotus-artene er overflatisk svært like og vanskelige å skille på ytre utseende. Hos denne arten er overleppen (labrum) nokså bredt innskåret, innskjæringen V-formet . Hos hannen har leggen på forbeina bare to tenner, uten spor av en tredje tann.

Levevis

De voksne billene finnes gjerne på blomstene av planter i myrkonglefamilien (Araceae)

Utbredelse

Arten er utbredt i Vest-Malaysia, på Borneo (inkludert Brunei) og Sumatra.
Tørkopp (Nøtterøy)

Tørkopp er et sted vest på Nøtterøy i Færder kommune. Det befinner seg nede ved kysten av Vestfjorden, og avgrenses av Munkerekka i nord, Amundrødveien og Vestskogen i øst, og Niels Werrings vei i sør.
Veien gjennom Tørkopp heter Tørkoppveien. På Tørkopp er det en badeplass og ei småbåthavn, med utsikt over fjorden til Stokke.
Chips (album)

Chips er et musikkalbum med Chips, utgitt i 1980. Dette er bandets debutalbum.
Fylkesvei 7534

Fylkesvei 7534 går mellom Boghøgda og Korsnes i Tysfjord kommune. Veien er 4,9 km lang.
Frem til 2019 hadde veien betegnelsen fylkesvei 681.
Røyse skole

Røyse skole er en barneskole som ligger på Røyse i Hole kommune, Buskerud. Skolebygningen ble innviet 6. november 1959, etter at kommunestyret i 1955 vedtok å slå sammen tidligere Stadum og Hundstad skolekretser til en krets. I dag har skolen ca. 145 elever fordelt på sju klasseterinn.
I 1955 vedtok Hole skolestyre og kommunestyre at Stadum og Hundstad skolekretser skulle slås sammen. Den nye skolen ble innviet 6. november 1959. Skolen ble oppført på tomten til Hole ungdomsforening, rett ved siden av grendehuset Røysehall. Opprinnelig var skolen på ca. 1 800 m² gulvflate,og kostet noe over en million kroner, men den manglet egnede rom for kroppsøving. Ved vedtak i skolestyret i 1978 ble det besluttet å bygge til en egen gymnastikksal. Denne, en ny svømmehall og diverse andre nødvendige utbedringer sto ferdig til den 26. oktober 1982. Nye krav til de ansattes arbeidsmiljø og en del bygningsskader på eksisterende bygg førte til betydelige ombyggings-og reparasjonsarbeider. Totalt kostet arbeidene 6,6 millioner kroner.
Nok en utvidelse kom i 1997, da skolen fikk et tilbygg på to nye klasserom og musikkrom.
I 1998 ble et av klasserommene innredet og tatt i bruk til datarom, og mediateket/biblioteket ble rustet opp. 
Skolen ble kraftig renovert innvendig i 2005. . 
Uteområdet ble utvidet i 2007 – 2008. Elevene har adgangskort for å besøke de forskjellige rommene på skolen. De må jobbe i basen hvis de bråker.

IT i skolen

Røyse skole bruker en del data/IT på skolen til pedagogiske oppgaver, både hos elever og hos lærere. Hjemmesidene til skolen bruker CustomPublish.
Bryting under Middelhavslekene 1997

Bryting under Middelhavslekene 1997. Bryting var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var trettende gangen som bryting var med på programmet under middelhavslekene. Det ble konkurrert i åtte vektklasser i gresk-romersk stil og sju(?) i fristil, kun for menn. Tyrkia ble beste nasjon med åtte gullmedaljer foran Hellas med tre.
Sverre Kristian Vaule

Sverre Kristian Vaule er en norsk fotballspiller fra Ålgård som spilte for Ålgård FK og Bryne. Han spilte 427 kamper og scoret 169 mål for Ålgård, mens han fikk 45 kamper og scoret 11 mål for Bryne.